હાર્દિક પટેલે બુધવારે પત્રકાર પરિષદ કરી આખરે અનામત મામલે પાસ અને કોંગ્રેસ વચ્ચે થયેલ સમજૂતી પરથી પડદો ઊંચક્યો હતો અને કોંગ્રેસની ફોર્મ્યૂલા લોકોને જણાવી હતી. એ પછી નાયબ મુખ્યમંત્રી નીતિન પટેલે પત્રકાર પરિષદ સંબોધી હાર્દિક અને કોંગ્રેસ પર આકરા પ્રહારો કર્યા હતા. આ સિવાય ભાજપમાં જોડાયેલ પૂર્વ પાસ કન્વીનરો વરુણ પટેલ અને રેશ્મા પટેલે પણ પોતાનો પક્ષ રજૂ કરતાં હાર્દિક પટેલને કોંગ્રેસનો એજન્ટ ગણાવ્યો હતો. વરુણ પટેલે હાર્દિકના અનામત અભિયાનને કોંગ્રેસ જીતાડો અભિયાન ગણાવ્યું હતું. તો રેશ્મા પટેલે કહ્યું હતું કે, પત્રકાર પરિષદમાં હાર્દિકના શબ્દો પરથી સ્પષ્ટ થઇ ગયું છે કે, હાર્દિક કોંગ્રેસનો એજન્ટ છે. કોંગ્રેસ કે પાસની અનામત માટેની કોઇ ફોર્મ્યૂલા નથી, આ માત્ર સમાજને ગેરમાર્ગે દોરવાની સ્ટ્રેટેજી છે.